

**Gradsko vijeće**

KLASA: 340-01/14-01/01

URBROJ: 2186/18-02/1-14-7

Ludbreg, 10. srpnja 2014. g.

Na temelju članka 5. stavka 1. Zakona o sigurnosti prometa na cestama ("Narodne novine" broj 67/08, 48/10, 74/11, 80/13 i 158/13), Zakona o cestama ("Narodne novine" broj 84/11, 22/13, 54/13 i 148/13), članka 3. Zakona o komunalnom gospodarstvu ("Narodne novine" broj 36/95., 70/97., 128/99., 57/00., 129/00., 59/01., 26/03. – pročišćeni tekst, 82/04., 178/04., 38/09., 79/09., 153/09. i 49/11. i 144/12. i 94/13) i članka 33. Statuta Grada Ludbrega (»Službeni vjesnik Varaždinske Županije « br. 23/09., 17/13., 40/13-pročišćeni tekst) Gradsko vijeće Grada Ludbrega na 9. sjednici, održanoj 10. srpnja 2014. godine, **donosi**

**O D L U K U**

**O IZMJENI I DOPUNI**

**ODLUKE** **O UREĐENJU PROMETA NA PODRUČJU GRADA LUDBREGA**

Članak 1.

U Odluci o uređenju prometa na području Grada Ludbrega (»Službeni vjesnik Varaždinske Županije«, br. 10/14.) u uvodnom dijelu iza teksta Zakona o sigurnosti prometa na cestama, uz postojeće brojeve „Narodnih novina“ kojima su označene izmjene i dopune predmetnog Zakona dodaje se broj: „158/13“.

Članak 2.

Članak 7. mijenja se i glasi:

„Ograničenja, zabrane i druge promjene u postojećoj regulaciji prometa koje se po potrebi uvode na nerazvrstanim prometnicama na području Grada radi poboljšanja sigurnosti i zaštite sudionika u prometu, zaštitu okoliša, sprečavanja ili smanjenja prometnih zagušenja, korištenja parkirališta i slično, određuje gradonačelnik na prijedlog Upravnog odjela uz prethodnu suglasnost Policijske uprave Varaždinske (u daljnjem tekstu: Policijska uprava).“

Članak 3.

Članak 8. mijenja se i glasi:

„Privremenu regulaciju prometa na nerazvrstanim cestama zbog gradnje, rekonstrukcije i popravka kolnika, građevinskih objekata i instalacija na temelju zahtjeva i priloženog elaborata, odobrava Upravni odjel uz prethodnu suglasnost ili mišljenje Policijske uprave.

Iznimno od odredbe stavka 1. ovog članka, kada se privremena regulacija utvrđuje na razvrstanoj cesti, potrebna je i suglasnost nadležne Uprave za ceste.

Pod istim uvjetima iz stavka 1. ovog članka Upravni odjel može privremeno zabraniti promet ukoliko se radovi ne mogu izvesti bez obustave prometa.

Iznimno od odredbe stavka 1. ovog članka, kada je zbog hitne intervencije na nerazvrstanoj cesti potrebno neodložno uvesti ograničenja, zabranu ili neku drugu promjenu na postojećoj regulaciji odvijanja prometa, pravna ili fizička osoba-obrtnik koja obavlja radove na prometnici, dužna je odmah izvijestiti Policijsku upravu, koja će po potrebi odrediti poduzimanje dodatnih potrebnih mjera za sigurnost i zaštitu sudionika u prometu. U slučaju da se zbog radova na nerazvrstanoj cesti zabranjuje promet ili organizira naizmjenično propuštanje vozila, Upravni odjel ili izvođač radova je dužan o tome odmah obavijestiti Policijsku upravu.“

Članak 4.

U članku 14. stavak 2. mijenja se i glasi:

„Lokaciju za postavu turističke signalizacije uz nerazvrstane ceste utvrđuje Upravni odjel, a uz razvrstane ceste potrebna je suglasnost nadležne Uprave za ceste.“

Članak 5.

U članku 16. riječi: „ili nezgoda“ brišu se.

Članak 6.

U članku 18. stavak 1. mijenja se i glasi:

„Visina najnižih grana krošnji iznad pješačkih i biciklističkih staza treba iznositi najmanje 2,5 m, a iznad kolnika nerazvrstanih cesta grane se ne smiju nalaziti.“

Članak 7.

U članku 25. stavak 1. mijenja se i glasi:

„Kroz pješačku zonu nije dozvoljena vožnja motornim vozilima, osim u slučajevima kada je to neophodno za pristup vlasnika ili posjednika parceli koja se nalazi u pješačkoj zoni jer nemaju drugi adekvatni pristup parceli.“

Članak 8.

U članku 27. stavak 1. riječ: „skutera“ briše se.

Stavak 2. briše se, a dosadašnji stavak 3. postaje stavak 2.

Članak 9.

U članku 40. stavak 3. mijenja se i glasi:

„Kolnici i nogostupi uz pravce razvrstanih cesta kroz Grad ili druge površine uz te pravce mogu se urediti, obilježiti i koristiti za parkiranje vozila uz prethodnu suglasnost nadležne Uprave za ceste i Policijske uprave, te suglasnost Ministarstva nadležnog za poslove prometa.“

Članak 10.

U članku 42. stavak 1. mijenja se i glasi:

„Vozilo zaustavljeno ili parkirano na cesti na kojoj ugrožava sigurnost prometa ili ometa normalan tok prometa ili je zaustavljeno ili parkirano na mjestima utvrđenim u članku 84. Zakona o sigurnosti prometa na cestama, premjestit će se na za to određenu lokaciju temeljem naloga policijskog službenika ili prometnog redara Ludbrega.“

Stavak 3. mijenja se i glasi:

„Poslove premještanja nepropisno zaustavljenih ili parkiranih vozila, napuštenih vozila, blokiranje i deblokiranje autobusa, teretnih automobila, priključnih vozila i radnih strojeva obavlja Koncesionar.“

Članak 11.

U članku 52. i članku 55. riječi: „za sva vozila“ zamjenjuju se riječima: „za sva motorna vozila“.

Članak 12.

U članku 54. stavak 2. briše se.

Članak 13.

U članku 56. stavak 2. iza riječi: „mase“ dodaje se riječ: „do“.

Članak 14.

Članak 63. mijenja se i glasi:

„Nadzor nad poštivanjem odredbi ove Odluke obavlja Upravni odjel (prometni i komunalni redar), a upravni i inspekcijski nadzor nad Gradom i ostalim subjektima kada obavljaju poslove iz ove Odluke, vrši Policijska uprava.“

Članak 15.

U članku 64. stavak 1. mijenja se i glasi:

„U obavljanju nadzora iz članka 63. ove Odluke prometni redari ovlašteni su:

* upozoravati i opominjati,
* nadzirati primjenu ove Odluke,
* izdati obvezni prekršajni nalog,
* naplatiti mandatnu novčanu kaznu na mjestu počinjenja prekršaja u 50% iznosa propisane novčane kazne.“

Članak 16.

U članku 65. stavak 1. alineja 4. riječ: „vozač“ zamjenjuje se riječima: „instruktor vožnje“.

Članak 17.

Članak 66. mijenja se i glasi:

„Novčanom kaznom u iznosu od 300,00 kn kaznit će se fizička osoba ako upravlja motornim vozilima kroz pješačku zonu (članak 25. stavak 1.).“

Članak 18.

Ova Odluka objavit će se u "Službenom vjesniku Varaždinske županije", a stupa na snagu prvog dana od dana objave.

**PREDSJEDNICA**

**GRADSKOG VIJEĆA**

**Božica Makar**